“ปริญญ์” นำทีม “ปชป.” ลงพื้นที่คลองเตย ลุยตั้งรพ.สนาม “วัดสะพาน” รองรับผู้ป่วยโควิด-19
"ปริญญ์" นำทีม ปชป. ประสานความร่วมมือภาครัฐ เอกชน ตั้งสถานพักคอยผู้ป่วยโควิด-19 และโรงพยาบาลสนาม ณ วัดสะพาน พร้อมประสาน กทม. สนับสนุนรถตรวจโควิด-19 พระราชทาน หลังพบชุมชนคลองเตยมีจำนวนผู้ป่วยเพิ่มขึ้นกว่าเท่าตัวในหนึ่งสัปดาห์ 
27 เม.ย. 2564

ผู้สื่อข่าวรายงานว่า นายปริญญ์ พานิชภักดิ์ รองหัวหน้าพรรค และหัวหน้าทีมเศรษฐกิจทันสมัย พรรคประชาธิปัตย์ พร้อมด้วย คณวัฒน์ จันทรลาวัณย์ วรเดช ไชยนันท์ คณะทำงาน รมช.สาธารณสุข และทีมคลองเตย/วัฒนา ปชป. อดีตส.ก. ประสิทธิ์ รักสลาม อดีตส.ข. ปานชัย แก้วอัมพรดี และเมธวิน มีสุวรรณ ลงพื้นที่ให้ความช่วยเหลือชุมชนคลองเตย เพื่อสนับสนุนการสร้างสถานที่พักคอยผู้ติดเชื้อโควิด-19 ก่อนลำเลียงออกไปยังโรงพยาบาล และโรงพยาบาลสนาม ณ วัดสะพาน เขตคลองเตย
รวมถึงประสานงานกับเจ้าหน้าที่จากกระทรวงสาธารณสุข กระทรวงการพัฒนาสังคมและความมั่นคงของมนุษย์ กรุงเทพมหานคร และผู้นำชุมชน เพื่ออำนวยความสะดวกในการหาเตียง การรับส่งผู้ป่วย การส่งต่อผู้ป่วยไปยังโรงพยาบาล และช่วยระดมทุนเพื่อจัดหาสิ่งของจำเป็น ผ่านศูนย์ประสานงานสถานการณ์ฉุกเฉิน โควิด-19 พรรคประชาธิปัตย์ (ศปฉ. ปชป.)
ปริญญ์ พานิชภักดิ์ กล่าวว่า ปัจจุบันเราอยู่ท่ามกลางวิกฤติโควิดที่รุนแรงขึ้นทุกวัน ตัวเลขผู้ติดเชื้อก็สูงขึ้นเรื่อย ๆ น่าวิตกกังวลเป็นอย่างมาก ทำให้ประชาชนเกิดความกังวลใจถึงขั้นตอนการเข้ารับการตรวจ กักตัว และรักษา เนื่องจากเตียงของโรงพยาบาลเริ่มไม่เพียงพอ ปชป.จึงเล็งเห็นความสำคัญในการเข้ามาช่วยเหลือพี่น้องประชาชน โดยเฉพาะกับในพื้นที่ชุมชนคลองเตย ซึ่งเป็นชุมชนแออัดที่มีประชาชนอาศัยอยู่เป็นจำนวนมาก มีจำนวนผู้ติดเชื้อกว่า 50 ราย เสียชีวิต 1 แล้วราย โดยส่วนใหญ่เป็นกลุ่มเปราะบาง จำเป็นต้องให้การช่วยเหลืออย่างเร่งด่วน
ปัจจุบันประชาชนในพื้นที่ได้ประสานงานกับหน่วยงานต่าง ๆ ทั้งราชการ เอกชน และปชป. เพื่อแก้ไขปัญหาปัญหาดังกล่าว โดยไม่พึ่งพางบประมาณของรัฐบาล ผ่านการสร้างสถานที่พักคอยผู้ติดเชื้อ เพื่อรอลำเลียงออกไปโรงพยาบาล และโรงพยาบาลสนาม ในพื้นที่ตึกปฏิบัติธรรม (ชั้น 4-8) ของวัดสะพาน เขตคลองเตย โดยในพื้นที่พักคอยของผู้ป่วยนั้น จะมีการควบคุมในหลาย ๆ ด้าน อาทิ เรื่องการถ่ายเทของอากาศ (Air flow) กำลังคนในการดูแลผู้ป่วย ระบบการเติมคลอรีนเพื่อจัดการสิ่งปฏิกูล และแผนอพยพเมื่อเกิดเหตุการณ์ไฟไหม้
ซึ่งศปฉ. ปชป. ได้เป็นตัวกลางในการเปิดระดมทุน จัดหาเตียงได้แล้วจำนวน 50 เตียง และมีสิ่งของจำเป็นต่อการดำรงชีพอีกจำนวนหนึ่ง เชื่อมโยงการถ่ายทอดองค์ความรู้จากกระทรวงสาธารณสุขไปยังชุมชนต่าง ๆ จัดรถรับส่งผู้ป่วย รวมถึงเตรียมการประสานงานกับโรงพยาบาลเครือข่าย เพื่อส่งต่อผู้ป่วย และติดต่อรถตรวจโควิด พระราชทาน เพื่อเข้ามาให้บริการตรวจโรคเชิงรุกแก่ผู้มีรายได้น้อย
“ทรัพยากรทางการแพทย์มีจำกัด สิ่งสำคัญที่จะทำให้ผ่านพ้นช่วงวิกฤติโควิด-19 ไปได้ คือต้องพยายามออกนอกบ้านเท่าที่จำเป็น เพื่อลดภาระให้บุคลากรทางการแพทย์ และมีวินัยในการสวมหน้ากากอนามัย เว้นระยะห่าง และล้างมือบ่อย ๆ” นายปริญญ์ กล่าว
ผู้สนใจร่วมระดุมทุนเพื่อจัดหาสิ่งของจำเป็นแก่ผู้ป่วยที่พักในสถานพักคอยผู้ติดเชื้อและโรงพยาบาลสนาม ณ วัดสะพาน เขตคลองเตย สามารถติดต่อได้ทางเฟซบุ๊คเพจ ปริญญ์ พานิชภักดิ์ – Prinn Panitchpakdi และติดตามภาพการประสานความช่วยเหลือชุมชนคลองเตยจากทีมปชป. ได้ทางช่องยูทูป Prinn Check In